Hjáveituleið Björns Bjarnasonar

Af hverju telur forsætisráðherrann að íslenska krónan henti best sem gjaldmiðill? Gengi krónunnar er með lægsta móti. Ofan á geigvænlegar eldsneytishækkanir sem eiga upptök úti í heimi, er krónan að falla frá degi til dags með keðjuverkandi afleiðingum á verðlag. Af hverju hentar hún okkur sem gjaldmiðill? Af hverju?

Menn komast allt of oft upp með það að svara með almennum orðum - án þess að færa rök fyrir máli sínu. En það er ekkert - nákvæmlega ekkert - nú um stundir sem bendir til þess að íslenska krónan sé hentugasti gjaldmiðillinn. Þið leiðréttið mig þá, ef ég fleipra. En ég hef bara ekki séð nein haldbær rök fyrir því að halda í krónuna. Ég hef hins vegar bölvað því í hljóði að Sjálfstæðismenn skuli vera svo flæktir í andstöðu sína við ESB-aðild að umræðan um að taka hér upp Evru hefur strandað á því atriði. Á meðan líður efnahagskerfið fyrir vanmátt íslensku krónunnar.

Leiðin sem Björn Bjarnason hefur vakið máls á á heimasíðu sinni (sjá hér) er hinsvegar athyglisverð. Björn segir:

,,Íslendingar hafa valið þann kost, að tengjast ESB eftir tveimur meginleiðum: með EES-samningnum og Schengen-samkomulaginu. Hvernig væri að láta reyna á það á markvissan hátt, hvort unnt sé að setja þriðju stoðina undir þetta samstarf, það er um evruna? Engin lagarök eru gegn því, að það verði gert. Mun meiri pólitísk sátt yrði um þá leið en aðildarleiðina. Evruleiðin kann auk þess að hafa meiri hljómgrunn í Brussel en aðildarleiðin.&#39;&#39;

Snjallt - eitursnjallt. Og þó svo að Björn segi á heimasíðu sinni í gær, að fjölmiðlar hafi snúið út úr orðum hans - þá vona ég að meginhugsunin í tillögu hans hafi skilist rétt. Því þá gætum við verið hér að tala um nokkurskonar hjáveituleið, sem ég leyfi mér að kalla svo. Hún felur það í sér að hugsanlega verði hægt að taka upp nothæfan gjaldmiðil án þess að láta það standa og falla með rótgrónu ágreiningsmáli sem litlar líkur eru á að leysist í bráð; að hægt verði að fara framhjá ágreiningnum í átt að viðunandi lausn á aðsteðjandi og vaxandi vandamáli - sem er veik staða íslensku krónunnar.

Menn ættu að skoða þetta vel.

PS: Rétt í þessu var ég að lesa viðbrögð Percy Westerlund, sendiherra og yfirmanns fastanefndar Evrópusambandsins við þessari hugmynd (sjá hér). Verst hvað kallinn er neikvæður.

Fyrri ummæli:
Ég veit ekki hvenær menn finna rétta lendinguna, en ég hef það á tilfinningunni að það sé ekki öllum treystandi í þessu máli.

Það er allavega ljóst að Sjálfstæðisflokkurinn er í gríðarlegum vanda staddur.

Forystumenn og konur (a) eru þvers og kruss í málinu varðandi ESB aðildina og upptöku evrunnar.

Björn Bjarnason kynnir í gær áhuga sinn og væntingar til að renna þriðju stoðinni undir EES samninginn með upptöku evru.

Í dag boðar Geir forsætisráðherra til blaðamannafundar - þar kveður við allt annan tón en hjá hinum forystumanninum.

Og í gær var forystukonan Þorgerður Katrín menntamálaráðherra við athöfn í nýja tónlistarhúsinu og sendi tóninn þaðan yfir að Svörtuloftum - til Davíðs seðalabankastjóra.

Ertu ekki að leggja í Hornstrandaferð með góðu fólki, Ólína

Eigið öll góðar stundir á þeim sælureit sem Hornstrandirnar eru.

||

Viðbrögð Percy Westerlund þurfa ekki að koma okkur neitt á óvart. Við erum óskabiti fyrir ESB: Gríðarlegt hafsvæði, mikið landrými, frábær lífskjör (a.m.k. ennþá!) og örfáir kjammar sem þarf að þagga niður í

||

Er einn af þeim sem stend í því að færa yfir námslánið mitt frá Íslandi í hverjum mánuði. Maður fer næstum að gráta þegar það sýnir sig hvar bæði krónan er einskis virði og hvað bankarnir taka í þjónustugjöld. Þetta skelfir mig! Ég hef mælst til þess að við tökum upp annað hvort norsku krónuna eða þá dönsku.

||

Hvaða bull er þetta Haukur Nikulásson! ESB hefur ekkert tilkall til hafsvæðis okkar né lífsgæða, þetta er samstarf sjálstæðra þjóða! Þar inni eru löndin að hjálpast að með stórum sameiginlegum markaði fyrst og fremst, sem við erum nú þegar aðilar að - og því segir samningamaður ESB við nýjar aðildarþjóðir að við munum vera fljót að semja vegna þess að við höfum nú þegar tekið upp 3/4 af regluverki sambandsins.

Þetta endalausa þvaður um að við þurfum að láta frá okkur fiskimiðin á ekki við nein rök að styðjast, og það er alveg hreint óþolandi að fólk reyni að halda þessu framm.

||

Það er er akkúrat engin patentlausn í stöðunni, eins og er. Þó svo að við ákvæðum að taka upp annan gjaldmiðil á morgun, þá tekur það mikinn tíma, aðlögun, breytingar og þróun til að slíkur gjaldmiðill væri fullvirkur hér. Að mínu mati er ekki spurningin hér hvort krónan er ónýt eður ei, heldur er feigðarstefna frjálshyggjunnar búin að koma því þannig fyrir að efnahagur landsins og gengi krónunnar stjórnast eingöngu af óheftum innflutningi lánsfjár og fjárhættuspili einkabankanna. Seðlabankinn hefur ekkert um það að segja. Kelda Davíðs og Geirs er sú að gefa innflutning á fjármagni og spákaupmennsku með gjaldeyri frjálsan. Góðæri síðasta áratugar var allt á lánum.

Nú er komið að innheimtu og veðin falla í hendur útlendra spekúlanta. Til allrar hamingju tókst einkageiranum ekki alveg að krækja sér í Orku og aðrar auðlindir í pant fyrir sukkið. Það stóð til og verður reynt aftur. Þá er nafnið sjálfstæðis-flokkur orðið öfugmæli, því þá verðum við enn á ný leiguþý erlendra fursta.

Til að auka fjárstreymið inn á sínum tíma og "laða að" fjárfesta, þá hækkaði seðlabankinn stýrivexti og erlendir spekúlantar sturtuðu inn peningum til að ávaxta þá í þessu hagstæða umhverfi. Iðnaður, alþýða og verslun kveinuðu yfir þessu vaxtastigi og það ískraði í heimilisbókhaldi og iðnaði. Davíð var þá ómögulegt annað en að hækka meira eða viðhalda vaxtastiginu, því ef hann hefði orðið við innanbúðarkröfum iðnaðar og alþýðu, þá hefðu spekúlantarnir kippt út þessum 800 milljörðum af skammtímaskuldbindingum og allt hefði farið lóðbeint á hausinn. Seðlabankinn réði því ekki ferðinni, heldur fjárfestar og bankar.

Frjálshyggjan er komin út í horn með þessa rándýru samfélagstilraun sína sem er við að kosta okkur sjálfstæðið. Ef við hefðum haft annan gjaldmiðil, þá hefði þetta grundvallar óraunsæi og vanþekking komið okkur í sama farið. Ef einhver ætlar sér að eignast landið á miðiní hinum stóra heimi, þá tekst honum það. Aðferðin er að dæla inn fjármagni og kippa því svo út. Þetta segjast sanntrúaðir Kínverskir kommar ætla að gera við USA t.d.

Íslenska krónan er góður og gildur gjaldmiðill að mínu mati. Við erum mikið til sjálfbær með orku og getum enn betur og því engin ástæða til að ætla að erlendar sveiflur hafi svo sterk áhrif hér ef vel er haldið á spilunum. Fólk virðist trúa blint á pillur og patentlausnir og þessi gjaldmiðlaskiptahystería er ein pillan. Það er ekkert að krónunni, en mikið að fjármálastjórnun ríkisins, sem markast af spilling og greiðasemi við einkageirann.

Hróplegt dæmi um heimskuna eru orð Geirs um að taka upp Dollar. Dollar er gjaldmiðill, sem byggir mikið til á stríðsvæðingu og nota bandamenn um helming skatttekna í hernað. Dollarinn er við dauðans dyr og er haldið uppi með að míga í skóinn og gefa út meiri pappírsdollara, sem eru ekki skeinibréfsins virði. Federal reserve er ekki seðlabanki í klassískum skilningi, heldur einkafyrirtæki sem gefur út hvern dollar með áhangandi skuld. Ef menn læsu sig til um þessi mál, þá létu þeir ekki svona dellu út úr sér. Það er akkúrat ekkert á bakvið dollarinn annað en skuldsetning í skeini. Evran hefur svo Dollarinn, sem bakland, svo hugmyndir varðandi hana eru jafn mikið út úr kortinu.

Við eigum veð, orku og ríkulegar auðlindir (enn a.m.k.) það er okkar bakland. Það eru okkar veð. Fjármálasukk frjálshyggjupostulanna hér er að ná því að spila því úr höndum okkar. Það læknar enginn kvef með að skipta um kápu. Gjaldmiðilsskiptaumræðan er einmitt á sama plani og slík hugmynd.

Ég er farinn að efast mikið um greind Geirs, sem klifar á skuldleysi ríkissjóðs eins og hann haldi að enginn sjái í gegnum þá blekkingu. Ríkissjóður hefur einfaldlega flutt skuldirnar yfir á sveitarfélögin, sem eru að slygast og selt ríkiseignir, sem ekki verða seldar aftur. Fyrir vikið stendur efnahagur landsins og öryggi valtari fótum en áður, því nú er ekkert til að grípa í úr búrinu ef uppskerubrestur verður. Þessir glæpahundar hafa gersamlega skilið eftir sig sviðna jörð og ætti í raun að setja þetta lið í grjótið fyrir landráð og svik.

Ummæli:
..ef einhver ætlar sér að eignast landið og miðin.. átti að standa.

Verkefni: Kaldhæðnigreining - Kaldhæðni eða ekki
Merking: Ekki kaldhæðin